እነ አቶ በረከት ስምዖን የተመሠረተባቸውን ክስ ተከላከሉ ተባሉ
የሙስና ወንጀል ክስ ተመሥርቶባቸው ላለፉት ሰባት ወራት ሲከራከሩ የቆዩት እነ አቶ በረከት ስምዖን፣ ዓቃቤ ሕግ እንደ ክሱ ምስክሮቹንና የሰነድ ማስረጃውን ማቅረቡ ተገልጾ እንዲከላከሉ ብይን ተሰጠ፡፡ በጥረት ኮርፖሬት ድርጅቶች ሥር ከሚገኙ ድርጅቶች በዳሽን ቢራና ዴቬንቱስ ቴክኖሎጂ ጋር በተያያዘ፣ ከፍተኛ የሆነ ሙስና ፈጽመዋል በማለት የአማራ ክልል ዓቃቤ ሕግ በአቶ በረከት ስምዖን፣ አቶ ታደሰ ካሳ (ጥንቅሹ) እና አቶ ዳንኤል ግዛው (የዴቬንቱስ ቴክኖሎጂ ባለድርሻ) ላይ ሚያዝያ 7 ቀን 2011 ዓ.ም. ክስ መመሥረቱ ይታወሳል፡፡ ክሱን ሲሰማና ሲመረምር የከረመው የአማራ ክልል ጠቅላይ ፍርድ ቤት ጥቅምት 21 ቀን 2012 ዓ.ም. በዋለው ችሎት፣ የቀረበባቸውን ክስ በመስቀለኛ ጥያቄ ማስተባበል አለመቻላቸውን በመግለጽ እንዲከላከሉ ብይን ሰጥቷል፡፡ በመሆኑም ተከሳሾቹ የመከላከያ ምስክሮቻቸውን ለኅዳር 24 ቀን 2012 ዓ.ም. እንዲያቀርቡ ትዕዛዝ ሰጥቷል፡፡  